Source: http://gyuloletellen.hu/aktualitasok/kuriat-foglalkoztatjak-gyulolet-buncselekmenyek
Timestamp: 2017-09-25 09:48:02
Document Index: 14538601

Matched Legal Cases: ['Kúria ', 'Kúria ', 'bíróság ', 'Kúria ', 'Kúria ', 'Kúria ', 'Kúria ', 'Kúria ']

A Kúriát is foglalkoztatják a gyűlölet-bűncselekmények | Gyűlölet-bűncselekmények Elleni Munkacsoport
A Kúria elnöke 2015-ben joggyakorlat-elemző csoportot alakított a gyűlölet-bűncselekmények bírói gyakorlatának elemzésére. Az elkészült összefoglaló vélemény – a GYEM álláspontjával egyezően - rámutat a kapcsolódó jogalkalmazás, különösen a nyomozati szak hiányosságaira, valamint az adatgyűjtéssel kapcsolatos problémákra. Az Emberi Jogok Európai Bíróságának (EJEB) vonatkozó joggyakorlatát azonban hiányosan tartalmazza a vélemény, ezért elkészítettük és megküldtük a Kúriának a vonatkozó EJEB esetek összefoglalását és az ítéletekből kirajzolódó strasbourgi sztenderdeket.
Az összefoglaló vélemény több helyen is megemlíti a Gyűlölet-bűncselekmények Elleni Munkacsoportot, így többek között méltatja a GYEM által kidolgozott előítélet-indikátor listát, amelyet a rendőrséggel együttműködésben, a szakma és a jogalkalmazók véleményének kikérésével állítottunk össze; hivatkozik a GYEM álláspontjára a védett csoportok elemzése kapcsán, sőt, az azzal való egyetértését is kifejezi; továbbá az elemzés keretében a Legfőbb Ügyészség által készített példatár a GYEM „Jogalkalmazási problémák a gyűlölet-bűncselekményekkel kapcsolatos eljárásokban” c. kiadványából tartalmaz eseteket.
Pozitívumai ellenére az összefoglaló vélemény álláspontunk szerint tévesen állapítja meg, hogy az EJEB „esetjoga – kivéve a holokauszt tagadását – nem tartalmaz kifejezetten a tárgykörbe tartozó büntetőjogi jogeseteket, döntéseinek egy része mégis – a véleménynyilvánítási szabadsággal összefüggésben – érinti a gyűlöletbeszéd témakörét”.
Ezzel szemben ugyanis az EJEB esetjoga számos, kifejezetten a tárgykörbe tartozó büntetőjogi jogesetet tartalmaz, többek között három, Magyarországgal szembeni ügyben is jogerős ítélet született: a Balázs kontra Magyarország, a R.B. kontra Magyarország és a Király és Dömötör kontra Magyarország ügyekben.
A GYEM álláspontja szerint szükséges, hogy a Kúria joggyakorlat-elemző csoportjának tárgybeli összefoglaló véleményét a fentiekkel kiegészítsék, illetőleg kijavítsák, hiszen az összefoglaló vélemény fontos forrása lehet a gyűlölet-bűncselekmény ügyekben eljáró jogalkalmazók, különesen ügyészek, bírák számára, akiknek jogalkalmazói munkájuk során érvényesíteniük kell a strasbourgi emberi jogi bíróság által kialakított sztenderdeket a gyűlölet-bűncselekményekkel kapcsolatos eljárások során.
A fentiek érdekében a GYEM elkészített egy jogeset-összefoglaló anyagot, amelyben az EJEB vonatkozó joggyakorlatát az ítéletekből kirajzolódó fő sztenderdek mentén csoportosítva ismertetjük a Kúria és a nyilvánosság számára.
A Kúria válaszában arról tájékoztatott bennünket, hogy az említett strasbourgi ítéleteket az összefoglaló vélemény azért nem említi, mert azok a nyomozó hatóságok munkájának hiányosságával, és nem az ítélkezési munka során történt jogsértésekkel kapcsolatban tartalmaznak megállapításokat. Az összefoglaló vélemény utólagos módosítására nincs lehetőség, de a GYEM EJEB jogeset-összefoglalóját a Kúria elnöke a Büntető Kollégium figyelmébe ajánlotta.
Reméljük, hogy észrevételeinkkel, az EJEB jogesetek és sztenderdek összefoglalásával hozzá tudunk járulni a gyűlölet-bűncselekményekkel szembeni hatékony állami fellépéshez.
A Kúria összefoglaló véleményét itt olvashatja.
A Kúriának írt levelünket itt olvashatja.
A Kúriának megküldött EJEB jogeset-összefoglalónkat itt olvashatja.
A Kúria válaszát levelünkre itt olvashatja.
A GYEM viszontválaszát itt olvashatja.